b'\n_START_ARTICLE_\nRyt\xc5\xb3 pusrutulis\n_START_PARAGRAPH_\nRyt\xc5\xb3 pusrutulis (angl. Eastern hemisphere) \xe2\x80\x93 \xc5\xbdem\xc4\x97s rutulio pavir\xc5\xa1iaus dalis, esanti \xc4\xaf rytus nuo tarptautinio atskaitos meridiano (einan\xc4\x8dio per Grinvi\xc4\x8d\xc4\x85 (D.Britanija)) ir \xc4\xaf vakarus nuo antimeridiano (tarptautin\xc4\x97s datos keitimosi linijos, 180-ojo meridiano). Prie\xc5\xa1ingas pusrutulis vadinamas Vakar\xc5\xb3 pusrutuliu._NEWLINE_\xc5\xa0iuo pavadinimu vadinamos Europa, Azija, Afrika ir Australazija, tuo tarpu Vakar\xc5\xb3 pusrutulis apima Amerikas. Kult\xc5\xabrine ir geopolitine prasme da\xc5\xbenai rei\xc5\xa1kia Sen\xc4\x85j\xc4\xaf pasaul\xc4\xaf._NEWLINE_Ryt\xc5\xb3 ir Vakar\xc5\xb3 pusrutulius skirianti linija yra susitarimo reikalas, skirtingai negu pusiaujas (ekvatorius). Pastarasis yra \xc4\xafsivaizduojama linija idealizuotame \xc5\xbdem\xc4\x97s pavir\xc5\xa1iuje, vienodai nutolusi nuo geografini\xc5\xb3 a\xc5\xa1igali\xc5\xb3 ir atskirianti \xc5\xa0iaur\xc4\x97s ir Piet\xc5\xb3 pusrutulius._NEWLINE_Pradinis meridianas ties 0\xc2\xb0 ilgumos ir datos keitimosi linija ties 180\xc2\xb0 ilguma yra sutartin\xc4\x97s pasirinktos linijos, skirian\xc4\x8dios rytines ilgumas nuo vakarini\xc5\xb3. \xc5\xa0is susitarimas buvo priimtas 1884 m. Tarptautin\xc4\x97je meridian\xc5\xb3 konferencijoje (International Meridian Conference), vykusioje Va\xc5\xa1ingtone. Konferencijoje buvo priimta standartinio laiko id\xc4\x97ja, pasi\xc5\xablyta Kanados gele\xc5\xbeinkelio in\xc5\xbeinieriaus Senfordo Flemingo (Sanford Fleming). Naudojant \xc5\xa1ias demarkacines linijas atskiros Vakar\xc5\xb3 Europos, Afrikos ir ryt\xc5\xb3 Rusijos dalys atsid\xc5\xabr\xc4\x97 Vakar\xc5\xb3 pusrutulyje, kas suma\xc5\xbeino patogum\xc4\x85 kartografijoje bei geopolitikoje, kadangi visa Eurazija ir Afrika paprastai laikomos Ryt\xc5\xb3 pusrutulio dalimis. Norint i\xc5\xa1vengti \xc5\xa1i\xc5\xb3 nepatogum\xc5\xb3 Ryt\xc5\xb3 ir Vakar\xc5\xb3 pusrutuli\xc5\xb3 ribomis da\xc5\xbenai laikomi 20-asis vakar\xc5\xb3 ir jam prie\xc5\xa1ingas 160-asis ryt\xc5\xb3 meridianai. Naudojant \xc5\xa1ias ribas Ryt\xc5\xb3 pusrutulis apima beveik visas \xc5\xbeemynines Europos ir Afrikos dalis, bet \xc4\xaf j\xc4\xaf papuola nedidel\xc4\x97 \xc5\xa1iaurrytin\xc4\x97s Grenlandijos dalis (\xc5\xa1i sala paprastai laikoma \xc5\xa0iaur\xc4\x97s Amerikos dalimi), o nepapuola didesn\xc4\x97 Ryt\xc5\xb3 Rusijos ir Okeanijos dalis (pvz., Naujoji Zelandija)._NEWLINE__NEWLINE_Iki \xc5\xa1ios tarptautin\xc4\x97s konferencijos standartinio laiko pri\xc4\x97mimo skirtingos \xc5\xa1alys naudojo savus nulinius meridianus, o laikas b\xc5\xabdavo skai\xc4\x8diuojamas pagal vietinius meridianus._NEWLINE_Ryt\xc5\xb3 pusrutulio sausumos mas\xc4\x97 \xc5\xbeymiai didesn\xc4\x97, negu Vakar\xc5\xb3 pusrutulio.'